[{"text_idx": "#000000", "text": "Kai Taal, muusikaajakirjanikMar 15, 2020"}, {"text_idx": "#000002", "text": "\u201cMustonenFest\u201d toimus sel aastal juba 31. korda, Eesti kontekstis on selle muusikasu\u0308ndmuse vanus igati soliidne. Ja\u0308rjepidevus iseenesest on juba ma\u0308rk kvaliteedist vo\u0303i siis va\u0308hemalt publikut ko\u0303netavast ja ajas muutumisvo\u0303imelisest ettevo\u0303tmisest. Vo\u0303i kas ikka on?"}, {"text_idx": "#000003", "text": "Meie u\u0308mber on palju segadust. On seda rohkem vo\u0303i va\u0308hem kui eelnevatel aegadel \u2013 ma ei tea. Ma pole ju elanud teisel ajal. Sotsiaalmeedia ja so\u0303navabadus muudavad nii ehmatavalt samakaaluliseks va\u0308ga erinevate inimeste seisukohad, professori ja koolilapse arvamused vo\u0303ivad ilmuda foorumi samal leheku\u0308ljel, ehkki \u201cpa\u0308ris\u201d elus oleks nende kokkupuude vo\u0303imatu. Kes on professionaalid, kui palju ja kas u\u0308ldse u\u0308hiskond nende arvamust ta\u0308napa\u0308eval vajab? Kostub ha\u0308a\u0308li, et inimesed ootavad rohkem asjalikku ja ratsionaalset analu\u0308u\u0308si selles o\u0303nnemantratest ja emotsioonidest ku\u0308llastunud maailmas. Samas vo\u0303idutseb soov teistele meeldida endiselt ta\u0308ie hooga ning klassikalist muusikat pu\u0308u\u0308takse digihulludele inimestele ko\u0303ikvo\u0303imalike vahenditega so\u0308o\u0308davamaks teha. Pole pidepunkte, kultuurikiht na\u0308ib o\u0303henevat masendava kiirusega. Raha ning see, kuidas ennast mu\u0308u\u0308a, prevaleerib valdavalt; haridus, haritus ja professionaalsus ja\u0308a\u0308vad tahaplaanile vo\u0303i puuduvad sootuks. Ko\u0303ige selle taustal on tihti tunne, nagu oleks kevad tulnud siis, kui talv pole veel alanudki. Mis tunne see on, pole vist 2020. aasta veebruaris vaja eestimaalasele seletada. Midagi oleks nagu va\u0308ga puudu, ja ehkki inimene kohaneb enamasti ko\u0303igega, tundub siiski miskit valesti olevat."}, {"text_idx": "#000004", "text": "\u201cMustonenFest\u201d on eesti muusikaelus kindlasti fenomen nagu seda on ka selle asutaja ja kunstiline juht \u2013 viiuldaja ja dirigent, mitmeku\u0308lgne muusik ja isiksus Andres Mustonen. Tema teod ra\u0308a\u0308givad iseenda eest: ko\u0303nealust festivali on Mustoneni kutsel aastate jooksul va\u0308isanud sellised muusikamaailma tipptegijad nagu Gustav Leonhardt, Jordi Savall, Barthold Kuijken, Patrick Gallois, Emma Kirkby, Liana Issakadze, Natalia Gutman, The Tallis Scholars jpt. Kui maailma muusikalavade tipud usaldavad Mustoneni ja tema festivali, ei tohiks ka publikul tekkida kahtlusi u\u0308rituse kvaliteedi ja elamuslikkuse suhtes. 1989. aastal algatatud barokkmuusika kontsertide sari on aastate jooksul kasvanud mahukaks festivaliks, kandnud erinevaid nimetusi ja avardanud ajastupiire, laienenud Iisraeli. Palju aastaid Tallinna barokkmuusika festivalina tegutsenud ettevo\u0303tmine ja\u0308tkab nu\u0308u\u0308d juba mo\u0303nda aega \u201cMustonenFesti\u201d nime all ja seda ta\u0308iesti po\u0303hjendatult \u2013 kui u\u0308ks festival on niivo\u0303rd oma looja na\u0308gu, pole po\u0303hjust selle pealkirja meelevaldselt lu\u0308kkida z\u030canrilisi vo\u0303i ajastulisi piiranguid. Nii ettearvamatu ja loominguline nagu on Mustonen ise, on ka tema festival. Viimastel aegadel on u\u0308ritus keskendunud Ida ja La\u0308a\u0308ne kultuuride vastastikustele mo\u0303jutustele ja sidemetele ning rahvuskultuuride omapa\u0308rale. Kuid mitte ainult."}, {"text_idx": "#000005", "text": "Mustonen on kindlasti u\u0308ks eesti klassikalise muusika originaalsemaid ja va\u0308rvikamaid persoone, terve elu oma rida ajanud ning tihtipeale u\u0308mbritsevaga opositsioonis olnud. \u201cMustonenFestil\u201d on siiski u\u0308llatusmomendi ko\u0303rval kindel koht ka traditsioonidel. Seekordne u\u0308heksa pa\u0308eva kestnud festival to\u0303i kuulajateni 12 kontserti u\u0308heksast Eesti esinemispaigast ning ettevo\u0303tmisse kaasatud eestlaste hulk oli muljetavaldav: sai kuulda ERSOt ja Rahvusmeeskoori, u\u0308les astusid Hortus Musicus, gambakonsort va\u0308ikerinG, kammerkoor Collegium Musicale, Iris Oja ja Arete Kerge ning Beethoveni kolmikkontserdis sa\u0308rasid meie klassikata\u0308hed Katariina Maria Kits, Marcel Johannes Kits ja Sten Heinoja. Va\u0308heta\u0308htis pole ka fakt, et noored klassikata\u0308hed on seda teost koos Andres Mustoneniga esitanud nu\u0308u\u0308dseks juba kaheksa korda, sealhulgas suure menuga Moskva Ts\u030caikovski-nimelise konservatooriumi saalis. Arvatavasti pole vaja eraldi selgitada ja ro\u0303hutada, kui oluline on, kui eesti ko\u0303rgetasemelistele muusikutele antakse esinemisvo\u0303imalusi nii Eesti parimates saalides kui ka raja taga. Traditsiooniliselt kuulus festivali kavva ka u\u0308ksnes Johann Sebastian Bachi loomingule pu\u0308hendatud kontsert, seekord esitas rahvusvahelise haardega Korea-Saksa pa\u0308ritolu muusik Clara-Jumi Kang helilooja sooloviiuliteoseid."}, {"text_idx": "#000006", "text": "Pole vist mingi saladus, et ehkki Mustonen on palju aastaid dirigendina tegutsenud, pole ta dirigendiks o\u0303ppinud. To\u0303si, sarnaseid na\u0308iteid leiab nii Eestis kui ka rohkesti va\u0308lismaal ning publik ko\u0303rgkoolidiplomi puudumisest kahtlemata probleemi ei tee. Mustoneni dirigeerimist vaadates vo\u0303ib ometi aimata, et orkestril vo\u0303ib seesuguse juhiga olla tihtipeale raske ma\u0308ngida \u2013 mitte et taktilo\u0308o\u0308mine just ko\u0303ige olulisem oleks, kuid tavapa\u0308rasest liig erinev dirigeerimistehnika tekitab siiski segadust. ERSO puhul pole tegemist ka isema\u0308ngiva tipporkestriga (veel?!), kes dirigendi abi u\u0308ldse ei vaja. Nii et avakontserdi suhtes, kus tuli Eesti esiettekandele Penderecki klaverikontsert, polnud mu ootused eriti ko\u0303rged. Kuna tellimus kontserti arvustada tuli u\u0308sna viimasel hetkel, polnud mul kahjuks vo\u0303imalust minna kuulama ERSO proove ning paraku polnud aega teosega ka interneti teel po\u0303hjalikumalt tutvuda. YouTube\u2019is on kontserdist mitmeid ettekandeid, sealhulgas ka helilooja enda dirigeeritud variandid, ning neid kuulasin tagantja\u0308rele. Saan siinkohal ainult saatust ta\u0308nada, et asi seesuguses ja\u0308rjekorras kulges."}, {"text_idx": "#000007", "text": "Avakontserdi siduvateks teemadeks olid surm, elu ja u\u0308lesto\u0303usmine. To\u0303si, ku\u0308ll teises ja\u0308rjekorras \u2013 40-minutine klaverikontsert pealkirjaga \u201cU\u0308lesto\u0303usmine\u201d ta\u0308itis kontserdi esimest poolt ning pa\u0308rast vaheaega sai kuulda Cherubini \u201cReekviemi\u201d d-moll. Klaverikontserdis soleeris ERSO ees briti va\u0308ljapaistev pianist, Ts\u030caikovski konkursi laureaat Barry Douglas, kes on teost korduvalt esitanud ja ka salvestanud ning suuresti ta\u0308nu temale kujunes ka seekordne esitus elamuslikuks ja meeldeja\u0308a\u0308vaks. Kui nii hea helilooja nii o\u0303nnestunud teos alles ligi 20 aastat pa\u0308rast selle loomist Eesti esiettekandeni jo\u0303uab, tundub tegelikult kohatu kvaliteedi u\u0308le viriseda. Suurepa\u0308rane, et Eesti publik seda lo\u0303puks kontserdil kuulis! Ko\u0308o\u0308gipoolt tundmata oli esitus haarav ja mo\u0303juv ning ma pean no\u0303ustuma Mustoneni enda so\u0303nadega, et ta elab ko\u0303rgemates sfa\u0308a\u0308rides. Mis toimub proovides ja mida mo\u0303tlevad orkestrandid, on u\u0308ks asi, kuid kontserdil asi n-o\u0308 toimib. Ma ei imesta, et kuulsad solistid temaga koosto\u0308o\u0308d soovivad teha \u2013 temas on sellist fanatismi, kirge ja idealismi, mis ta\u0308napa\u0308eva muusikamaailmas va\u0308ga tavaline pole. See miski, mis ku\u0308tkestab va\u0308ikseid lapsi muusika juures ning tekitab soovi sellega tegeleda ning mis kahetsusva\u0308a\u0308rsel kombel tihtipeale muusiku ta\u0308iskasvanuelus a\u0308ra kaob. Selles ku\u0308tkestavas esituses ha\u0308iris ometi balanss, solisti ma\u0308ngu oli ku\u0308ll na\u0308ha, kuid paraku mitte piisavalt kuulda. Cherubini reekviemis na\u0308itas RAM taaskord ko\u0303rget vokaaltehnilist taset, liigutas va\u0308ga tundliku ja erakordselt musikaalse esitusega oma praeguste ja tulevaste austajate su\u0308dameid."}, {"text_idx": "#000008", "text": "Nagu ka eelmisel aastal, lo\u0303petas ka seekordse festivali sa\u0308rav barokk. Portugali vanamuusika maastiku lipulaev, 2004. aastal asutatud Ludovice Ensemble to\u0303i eesti publikule kava \u201cSudexpress \u2013 kirglik reis baroki radadel\u201d. Sudexpress on ajaloolise raudtee nimi, mis u\u0308hendas Pariisi ja Lissaboni ning selline kujuteldav, lo\u0303unamaist kuumust ja kirge lubav ra\u0308nnak oli ka kontserdi taotlus. Reklaam lubas, et esitusele tulevas muusikas vo\u0303ib kuulda mo\u0303jutusi vene rahvamuusikast, Aafrika ru\u0308tmidest ja va\u0308rvidest, Pariisi elegantsist, hispaania mu\u0308stikast, maooride, juutide ja mustlaste viisidest. Kui see ko\u0303ik seal oli, siis pean ha\u0308biga tunnistama, et paljugi sellest ja\u0308i minu jaoks hoomamatuks, vo\u0303ibolla vajab varasem muusika rohkem aega su\u0308venemiseks. Selliste kontsertide juures tuleks kindlasti kasuks eelnev va\u0308ike loeng, kus muusikateadlane osundaks, millele ta\u0308helepanu po\u0308o\u0308rata ja mida eriliselt ja\u0308lgida. Seda osa vo\u0303ivad muidugi ta\u0308ita ka interpreedid ise. Ma nautisin va\u0308ga muusikute ko\u0303rget taset, nende elavat, tihtipeale kirglikku musitseerimist ning ro\u0303o\u0303mu esitatavast. Kummatigi saabus juba I poole lo\u0303pus hetk, kui ta\u0308helepanu kippus hajuma \u2013 ligi 70 minutit muusikat enne vaheaega esitas kontsentratsioonile va\u0308ljakutse, mis Mahleri ja Bruckneri su\u0308mfooniate puhul mo\u0303istetav, kuid milleks seesugust paljudest heliloojatest, kellest enamik tundmatud, kokku pandud kava kuulama minnes valmis polnud. Ko\u0303ik neli vokaalsolisti (nende hulgas eesti metsosopran Iris Oja) esinesid suurepa\u0308raselt ning ansamblist vaimustas eelko\u0303ige teorbi ja kitarri ma\u0308ngiv Maria Ferre\u0301, ometi tundus kontsert natuke liiga pikk ja u\u0308hetaoline. Karuteene muusikutele tegi ka Mustpeade maja iseenesest kaunis ja barokk-kontserdiks sobiv Valge saal, mille keeruline akustika lo\u0303i paraku hajuva ja a\u0308hmase atmosfa\u0308a\u0308ri ning misto\u0303ttu muusika selgus kannatas."}, {"text_idx": "#000011", "text": "\u201cJeanne d\u2019Arci\u201d ja \u201cLohengrini\u201d duell"}]